Keld Albrechtsen (EL), 2003-04-02:
Enhedslisten kan selvsagt støtte det lovforslag, der er fremsat, også på baggrund af, at det er udtryk for en aftale mellem regeringen og hjemmestyret om et bloktilskud på ca. 3 mia. kr., som udtrykker den solidaritet, der må være i et rigsfællesskab.
Det er efter min opfattelse sådan, at så længe man har et rigsfællesskab, som består af tre nationer, må det også være sådan, at de forskelle, der er med hensyn til erhvervsmuligheder, transportproblemer osv., må der tages hensyn til, således at der i rigsfællesskabet fastsættes en rimelig dækning til de områder, der står med de vanskeligste problemer.
Derfor synes jeg også, at jeg bliver mere og mere betænkelig ved den diskussion, som vi ser blive ført frem i folketingsdebatten - kraftigst af fru Aase D. Madsen, men også af folk fra Venstre og Konservative, som er blevet refereret for, at for det første ønsker man bloktilskuddet sat ned, og for det andet ønsker man at stille alle mulige betingelser til Grønland i forbindelse med modtagelsen af bloktilskuddet.
Jeg synes, det er en meget uheldig udvikling.
Efter min opfattelse må et rigsfællesskab basere sig på det udgangspunkt, at alle mennesker kan have en fundamental social sikkerhed og en fundamental velfærdsmæssig dækning, uanset hvilken part af rigsfællesskabet de bor i, men det forudsætter altså, at de rigeste dele af et rigsfællesskab er med til at vedtage en udligningsordning med de dele, der er mindre rige.
Jeg må sige til fru Aase D. Madsen, at jeg synes, det er ubehagelige toner at høre på, og det bliver ikke bedre af, at fru Aase D. Madsen kan dokumentere, at de har en vis genklang i dele af Venstres og Konservatives folketingsgrupper.
Jeg håber, vi kan blive fri for det.
Rigsfællesskabet er selvfølgelig under udvikling, og der kommer snart en betænkning fra Selvstyrekommissionen.
Betænkningen går ud på, at man i Grønland naturligvis ønsker en yderligere overførsel af områder, som Grønland ønsker selv at styre, og dette skal vi naturligvis imødekomme fra dansk side, også under indtryk af de forhold, som allerede er nævnt med hensyn til Thulebasen og den store forpligtelse, vi fra dansk side har til at støtte det grønlandske samfund i forhandlinger med USA om en sag - og der tænker jeg selvfølgelig på missilskjoldet - hvor man jo må sige, at hvis ikke der er massiv dansk støtte til den grønlandske position, så er det altså vanskeligt for et land med Grønlands indbyggerantal at forhandle med verdens mægtigste og mest arrogante militærmagt, nemlig USA.
Der fortjener Grønland altså al mulig støtte.
Jeg synes, vi skal holde op med at rumle med disse tanker om bloktilskudsnedskæringer.
Den grønlandske økonomi kan for indeværende ikke holde til det og vil ikke kunne det i nogle år fremover.
Det kan vi lige så godt sige ærligt, som det er.
Jeg ved godt, der har været en debat i Grønland, men økonomien kan altså ikke holde til det, og derfor bliver det noget, som kommer til at ligge på et senere tidspunkt.
Men det skal ikke forhindre, at der overføres yderligere områder til grønlandsk selvstyre, og det er dér, problemet med fru Aase D. Madsens betragtninger kommer ind i billedet. For det er jo helt tydeligt, at hun kræver, om jeg så må sige, modydelser fra Grønland.
Hun kræver, at Grønland skal danse efter fru Aase D. Madsens pibe, hvis Grønland skal have en aftale med Danmark.
Det er jo i virkeligheden det, der ligger bag det.
Det synes jeg er meget ubehageligt.
Det er en dårlig start på den debat, der skal være i Grønland og i Danmark og i øvrigt naturligvis også på Færøerne om den kommende ordning af rigsfællesskabet.
De to debatter, om bloktilskuddet og om rigsfællesskabet, må ikke blandes sammen, og det er det, visse borgerlige ordførere er på vej til at gøre, og hvis de gør det, ødelægger de hele den debat, og i værste fald ødelægger de selve rigsfællesskabet.
Så jeg vil gerne opfordre dem meget stærkt til at komme til besindelse.